RO Jurnalul Oficial al Uniunii Europene L 124/23

REGULAMENTUL (UE) NR. 460/2011 AL COMISIEI

din 12 mai 2011

de modificare a anexei III la Regulamentul (CE) nr. 396/2005 al Parlamentului European și al Consiliului în ceea ce privește limita maximă de reziduuri de clorantraniliprol (DPX E-2Y45) din sau de pe morcovi

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 18 alineatul (4),

întrucât:

(1) LMR pentru clorantraniliprol (DPX E-2Y45) sunt prevăzute în partea A din anexa III la Regulamentul (CE) nr. 396/2005.

(2) În conformitate cu articolul 8 alineatul (4) din Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), la 23 august 2010 Franța a notificat Comisiei autorizarea provizorie a unui produs de protecție a plantelor care conține clorantraniliprol (DPX E-2Y45), utilizat pe morcovi pentru a combate musca morcovului, un pericol neprevăzut și care nu putea fi combătut prin alte mijloace. În consecință, Franța a informat celelalte state membre, Comisia și Autoritatea Europeană pentru Siguranța Alimentară (denumită în continuare „autoritatea”), în conformitate cu articolul 18 alineatul (4) din Regulamentul (CE) nr. 396/2005, că a autorizat comercializarea pe teritoriul său a morcovilor care conțin reziduuri de pesticide care depășesc LMR aplicabilă. De asemenea, Franța a transmis o evaluare a riscurilor corespunzătoare, în care se concluzionează că acești morcovi nu reprezintă un risc inacceptabil și, în special, că mărirea propusă a limitei de reziduuri nu prezintă riscuri pentru niciun consumator.

(3) Autoritatea a analizat evaluarea riscurilor transmisă de Franța, examinând în special riscurile pentru consumatori și, după caz, pentru animale. Autoritatea a prezentat un aviz motivat privind LMR propusă (3). În avizul său, autoritatea a constatat că LMR propusă este acceptabilă în ceea ce privește siguranța consumatorilor pe baza unei evaluări a expunerii consumatorilor pentru 27 de grupuri specifice de consumatori europeni.

(4) Pe baza avizului motivat al autorității și ținând cont de factorii relevanți pentru domeniul în cauză, se consideră că LMR propusă îndeplinește cerințele articolului 18 alineatul (4) din Regulamentul (CE) nr. 396/2005.

(5) Prin urmare, Regulamentul (CE) nr. 396/2005 ar trebui modificat în consecință.

(6) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexa III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 12 mai 2011. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) JO L 230, 19.8.1991, p. 1.

(3) Raportul științific EFSA disponibil la adresa http://www.efsa.europa.eu:

Reasoned opinion of EFSA: Modification of the existing MRL for chloranthraniliprole in carrots (Aviz motivat al EFSA: Modificarea LMR existentă de clorantraniliprol pentru morcovi), EFSA Journal 2010; 8(10): 1859. Publicat: 11 octombrie 2010. Adoptat: 8 octombrie 2010.